**ПРЕПОРУКЕ ЗА ПОСТУПАЊЕ ЗАПОСЛЕНИХ И ПОСЕТИЛАЦА/СТРАНАКА У БИБЛИОТЕКАМА, МУЗЕЈИМА, ГАЛЕРИЈАМА**

**У ОКВИРУ ПОСТУПНОГ УБЛАЖАВАЊА МЕРА ВЕЗАНИХ ЗА СПРЕЧАВАЊЕ ШИРЕЊА БОЛЕСТИ COVID-19**

**Напомена: Поштовани, препоруке су подложне изменама у зависности од промене епидемиолошке ситуације**

1. Пре отварања библиотека, музеја, галерија потребно је направити план рада у погледу организације радног времена и броја запослених (на пример: за библиотеке ангажовати минималан број запослених организовањем рада два или више тимова који ће се смењивати у раду од куће и у библиотеци).

2. Ограничити број посетилаца/странака који истовремено бораве у библиотеци, музеју, галерији. Максимални број посетилаца/странака који могу истовремено боравити у библиотеци, музеју, галерији зависи од нето површине објекта/простора. Нето површинa се добија тако што се бруто површина објекта/простора умањи за површину коју заузимају пултови, полице са књигама, столови и др. постављени у објекту/простору, а израчунава се тако што се у случају библиотека бруто површина објекта/простора изражена у квадратним метрима подели са 10, док се у случају музеја и галерија бруто површина изражена у квадратним метрима дели са 20. Препорука је да на 100 m2 нето површине у објекту/простору може боравити највише 15 посетилаца/странака. Ако је тешко израчунати нето површину, максималан број посетилаца/странака у објекту/простору може се израчунати тако да се бруто површина изражена у квадратним метрима подели са 10.

3. Улазак посетилаца/странака мора бити контролисан од стране запослених. Након што у објекат/простор уђе максимални број посетилаца/странака даљи улазак је могућ тек када једaн посетилац/странка изађе, онда следећи може да уђе у објекат/простор.

4. Посетилац/странка мора унапред заказати термин посета телефоном или електронском поштом, којом приликом добија обавештење о правилима посета. У библиотеци предност дати електронском претраживању књижног фонда преко сајта библиотеке и телефонско и/или електронско наручивање књига како би се смањио број посета библиотеци, односно скратило време задржавања посетилаца/странака у библиотеци.

5. Посетилац/странка мора бити без симптома који указују на COVID-19 (повишена температура и један од знакова и симптома – кашаљ, краткоћа даха, отежано дисање, губитак чула укуса и мириса).

6. Запослени и посетилац/странка треба да користе заштитне маске (понети са собом) и то тако да маска прекрива нос, уста и браду, као и да поштују мере физичког дистанцирања одржавањем удаљености од најмање два метра међу посетиоцима/странкама. Осигурати да сви запослени и посетиоци/странке практикују одговарајуће мере хигијене руку, тј. да користе сапун и воду у трајању од најмање 20 секунди или средство на бази 70% алкохола. Не додирујте лице, посебно уста, нос и очи пре прања или дезинфекције руку.

7. На улазу у библиотеку, музеј, галерију поставити дезобаријеру – сунђер или крпу натопљену дезинфекционим средством на бази хлора у складу са упутством произвођача, а у објекту/простору поставити дозере са средством за дезинфекцију руку на бази 70% алкохола и јасно истакнуто обавештење о обавезној дезинфекцији руку при уласку у објекат/простор.

8. Кваке, рукохвати и површине које долазе у контакт са посетиоцима/странкама – улазна врата, пулт за издавање/враћање књига, изложбене предмете који долазе у контакт са посетиоцима/странкама треба брисати средствима на бази 70% алкохола најмање два пута дневно.

9. У библиотеци, музеју, галерији обезбедити физичке баријере на пултовима где се остварује контакт са корисницима и то од провидних материјала (плексиглас) које треба редовно дезинфиковати средством на бази хлора у складу са упутством произвођача, обележити путање кретања корисника у циљу смањења контаката корисника и запослених, истаћи информације о правилима понашања у установи.

10. У библиотеци водити рачуна о чистоћи књига (пулт за враћање књига да је што ближе улазу, пре одлагања враћених књига на полице пребрисати их папирним убрусом на који се нанесе дезифицијенс на бази 70% алкохола и након тога обавити хигијену руку – прање сапуном и водом у трајању од најмање 20 секунди или средством на бази 70% алкохола). Kњиге које се због чешћег наношења дезинфекционог средства могу оштетити, потребно је умотати у пластични омотач ако је то могуће.

11. Сав отпад у који улази и употребљене маске одлажу се у кесу која се мора завезати пре одлагања у контејнер.

12. У библиотекама је дозвољено само позајмљивање књига без коришћења читаонице. Такође, није дозвољено прелиставање преузетих књига од стране посетилаца/странака. Враћене књиге поново учинити доступним посетиоцима/странкама за 24 сата.

13. Спроводити надзор над здравственим стањем запослених. Запослени треба свакодневно пре доласка на посао да мере температуру и проверавају да ли имају неки од симптома COVID-19. У случају појаве симптома који указују на COVID-19, запослени треба да се јавe надређеном и не долазе на посао док се не јаве свом изабраном лекару дома здравља.